भीतरी युद्ध जीतने का भावी शस्त्र है संवेदनशीलता
जब भी मैं बेंगलुरू एयरपोर्ट पर लैंड करता हूं, हमेशा लोकल एसी बस लेता हूं, क्योंकि यह सस्ती और पर्यावरण के लिए भी अच्छी है। लेकिन पिछले महीने मैं एक डिबेट में शामिल होने गया तो मैंने टैक्सी ले ली। मोबाइल एप से मैंने इसे बुक किया था। टैक्सी ड्राइवर ने शहर की उस लंबी यात्रा के दौरान एक दुखद कहानी सुनाई- ‘812 पेड़ों की मौत’। 1800 करोड़ रुपए की लागत से 6.7 किलोमीटर लंबे सिक्स-लेन स्टील ब्रिज को बनाने के लिए इन पेड़ों को काटा जाना था। बेंगलुरू के हेब्बल जंक्शन से व्यस्त बसवेश्वर सर्किल तक यह ब्रिज बनाया जाना था। कर्नाटक कैबिनेट ने सितंबर 2016 में इसके लिए अनुमति दी। इसके खिलाफ राज्यभर में विरोध शुरू हो गया। सरकार ने कहा कि इसके बदले 60 हजार पौधे कहीं और लगाए जाएंगे लेकिन, इस प्रस्ताव को लोगों ने अस्वीकार कर दिया।
हब्बल जंक्शन के पहले ड्राइवर रुका, एक बहुत पुराने पेड़ के पास गया। संभवत: वह 100 साल पुराना पेड़ था। उसने इस पेड़ को बाहों में घेर लिया। इसे चूमा और करीब एक मिनट तक प्रार्थना की। इसके बाद वह फिर ड्राइवर सीट पर आकर बैठ गया। मेरे भी ऐसा ही करने पर उसने हाथ जोड़कर मुझे धन्यवाद दिया। उसने कहा कि ये जिंदगियां जो बोल नहीं सकतीं, जब हमसे प्यार और अपनापन हासिल करती हैं, तो समाज को और अधिक देती हैं। फिर बताया कि किसी तरह उसने अपना पूरा बचपन इस पेड़ की नीचे बिताया है, पढ़ना, खेलना, चढ़ना, छिपना। मैं उसकी इस भावना से काफी प्रभावित हुआ।
मुझे याद है कि कैसे मेरी मां गांव के हमारे घर के आंगन में जब कोई पेड़ किसी कारण से गिर जाता तो पूरा हफ्ता अकेले दुख में बिता देती थी। मां और दादा-दादी के बीच जब अंतर्देशीय पत्र आते-जाते तो पशुओं और पेड़ों की सेहत और उनके अच्छे-बुरे हाल का जिक्र भी होता। मैंने हमेशा देखा था कि मुंबई के हमारे फ्लैट में भी मां गमले में लगे करीब 20 पौधों को 20 मिनट तक पानी देतीं। साथ ही उनके लिए कर्नाटकी गीत भी गातीं। उनका पक्का भरोसा था कि अगर पेड़-पौधों की अच्छी देखभाल हो तो वो खूब फलते-फूलते हैं। विश्वास कीजिए मां के निधन के बाद मेरे गुलाब के पौधे में पहले जैसी बहार कभी नहीं आई। यह अनुभव उस दिन मेरी डिबेट का विषय भी बना। और मैंने स्टील ब्रिज के खिलाफ हो रहे विरोध का समर्थन किया।
फिर मैं मुंबई लौट आया और इस विषय को भूल गया। इस गुरुवार शाम को एक अनजान नंबर से फोन आया। यह उसी ड्राइवर सिद्धार्थ का था। उसने मेरा नंबर एप बुकिंग से सेव कर लिया था। खबर सुनाई कि कैसे बेंगलुरू डेवलपमेंट मिनिस्टर केजे जॉर्ज ने पूरे प्रोजेक्ट को रद्द कर दिया है। 812 पेड़ों की जान बच गई है। मैं उस कम पढ़े-लिखे व्यक्ति की उन मूक जिंदगियों के प्रति संवेदनशीलता को समझ सकता था। यह गुण आधुनिक युग में खत्म हो चुका है। मैं उसके चेहरे के आत्मगौरव की भी कल्पना कर सकता था।
मुझे शर्मिंदगी महसूस हुई कि मैं तमिलनाडु के कुंभकोणम में अपने ननीहाल के घर के सामने से बहने वाली कावेरी नदी को सूखते हुए खामोशी से देखता रहा था, शर्मिंदा था कि नागपुर के पैतृक घर के पीछे बहने वाली नाग नदी को धीरे-धीरे नाला बनते देखता रहा और आखिर में मुंबई के पवई में मेरे घर के पीछे बहने वाली मीठी नदी को भी प्रूदषित होते देखता रहा। गुरुवार को मुंबई से एक फोन आया कि भारत के वॉटर मैन, स्टॉकहोम वॉटर प्राइज वीनिंग राजेंद्र सिंह ‘पोयसर वॉक’ इस रविवार से शुरू कर रहे हैं। मुंबई की यह नदी भी इसी अंजाम तक पहुंच रही है। उम्मीद है कि वे कुछ कर पाएंगे।
फंडा यह है कि  प्रकृति के प्रति संवेदनशीलता कई भीतरी लड़ाइयां जीतने का शस्त्र है। यह हमारे बच्चों के लिए खूबसूरत दुनिया बनाएगी।
एन. रघुरामन
मैनेजमेंट गुरु
raghu@dbcorp.in
hin_Deva hin_Deva hin_Deva hin_Deva hin_Deva hin_Deva hin_Deva hne_Deva bho_Deva lmo_Latn